Dvadsaťtri ľudí zahynulo a ďalších 13 utrpelo zranenia v utorok neskoro večer pri útoku na bar v mexickom pobrežnom meste Coatzacoalcos.
Útočníci podpálili Bar Caballo Blanco, v ktorom prišlo o život osem žien a 15 mužov. Na záberoch z miesta činu bolo vidieť poprevracané stoly a stoličky, očividne v dôsledku snahy ľudí uniknúť pred ohňom. Požiar zrejme spôsobili zápalné bomby, uviedla agentúra AP s tým, že podľa štátnej polície sa začalo pátranie po útočníkoch.
K útoku došlo osem rokov po tom, ako požiar založený v kasíne v meste Monterrey zabil 52 ľudí. Drogový kartel Zetas si chcel týmto útokom vynútiť platby za ochranu.